મેલબોર્નઃ વિરાટ કોહલી પર વળતો હુમલો કરતા ઓસ્ટ્રેલિયન બેટ્સમેન સ્ટીવ સ્મિથે કહ્યું કે પહેલી ટી-૨૦ મેચમાં મારા આઉટ થયા બાદ વિરાટે વિચિત્ર હાવભાવ દેખાડીને મજાક નહોતી કરવી જોઈતી. ઉલ્લેખનીય છે કે સ્મિથ ટીવી કોમેન્ટ્રેટર સાથે લાઇવ ચેટ કર્યા બાદ તરત જ આઉટ થઈ ગયો હતો. એ ઘટનાથી એવી ચર્ચા શરૂ થઈ ગઈ હતી કે ટેકનિક આવવાથી આ રમતને ફાયદો થઈ રહ્યો છે કે નુકસાન… સ્મિથે કહ્યું, ”તે (વિરાટ) મેદાન પર બહુ જ લાગણીશીલ બની જાય છે. મને એ જરૂરી નથી લાગતું કે કોઈ બેટ્સમેન આઉટ થાય ત્યારે તમારે આવી હરકત કરવી જોઈએ. મેદાન પર થોડી-ઘણી મજાક ચાલે છે, પરંતુ જ્યારે કોઈ આઉટ થઈ જાય તો મારું માનવું છે કે ત્યારે આવું ના કરવું જોઈએ.”